Շուկայի վերահսկողության տեսչական մարմինն ստեղծվել է նախկին էկոնոմիկայի նախարարության շուկայի տեսչության հենքի վրա, դեռ 2015-ին, երբ ընդունվեց «Ոչ պարենային արտադրանքի անվտանգության մասին» օրենքը։ Մոտ 2 տարի գործեց տեսչությունը եւ այժմ վերակազմավորվեց տեսչական մարմնի։ Պետի փոփոխություն տեսչական այս մարմնում չի եղել։ Այն կրկին ղեկավարում է Լեւոն Խալիկյանը, որը «ծագումով» մաքսային համակարգից է։ 2004-ին Սյունիքի մաքսատանը տեսուչ է աշխատել, 2009-ին մաքսանենգության դեմ պայքարի բաժնում էր, իսկ 2009-2010 թթ․ ֆիննախի լիցենզավորման վարչության պետն էր։ Ամենակարեւոր տարբերությունը նախկին տեսչության եւ նոր տեսչական մարմնի միջեւ հանրային իրազեկման կարեւորումն է համարվում։ Ստեղծվել է հասարակության հետ կապերի բաժին։ Դրա ղեկավարը՝ Լիլիթ Գալստյանը հայտնեց, որ շուկայի վերահսկողության ՏՄ-ն արդեն երկու մարզային հանդիպում է ունեցել՝ Գյումրիում ու Սյունիքում, երկրորդ եռամսյակում արդեն կատարել է ստուգումներ, ունեն արդյունքներ։ Առանձին ստորաբաժանում զբաղվում է քաղաքացիների բողոքներով։ «Հուլիսի 31-ի դրությամբ տարեսկզբից քաղաքացիներից ստացել ենք 113 հեռախոսազանգ, որից 23-ը վերաբերել են տեխնիկական կանոնակարգերի դրույթների պարզաբանմանը։ Զանգողներն ավելի գրագետ են դարձել, սերտիֆիկացման, մակնշման հետ կապված հստակ հարցեր են տալիս, 80 զանգ մեր լիազորություններից դուրս է եղել, 61 զանգողներն էլ ապրանքի որակից դժգոհ փոխանակման պահանջ են դրել»,- ասում է Լ․ Գալստյանը։ Նա նաեւ հայտնեց, որ տեսչությունն ունեցել է 43 աշխատող, նոր մարմնում 39 հաստիք է։